Artister skuffet over NRK-exit: – Vi liker jo å bli sett på
En kontroversiell sponsor og brudd med lineær-TV var snakkisene før årets Spellemann-utdeling. Dette syntes artistene på rød løper. Tradisjonen tro sto mediene tett i tett ved den røde løperen for å få noen minutter med kjendisene på vei inn til Spellemann-utdelingen. Selve løperen var riktignok blå – kanskje et tegn på at ting er i endring for den tradisjonelle prisen.  For første gang på over 50 år skal ikke utdelingen vises på lineær-TV. I år er det nemlig Nettavisen og eierkonsernet Amedia som har rettighetene. Det er det ikke alle som er like fornøyde med. – Vi er jo artister og liker at folk ser på oss, sier trippelnominerte Amanda Delara til Aftenposten.  Redd for at prisen skal forsvinne De siste 15 årene er det NRK som har vist utdelingen.  I 2017 skjedde det samme med Komiprisen – den ble droppet av NRK etter 15 år. Det ble også slutten for hele prisen.  Dobbeltnominerte Skaar frykter at Spellemann skal lide en lignende skjebne. – Selvfølgelig er jeg redd for det, det håper jeg virkelig ikke at skjer, sier hun. Det samme gjør festmusikk-nominerte Carina Dahl.  – Hvis du vinner pris, er det litt mindre stas når det ikke sendes på NRK? – Ja, det er helt klart. Det føles mer ekte på TV.  Pepsi-protest I forkant av kveldens utdeling, signerte flere av de nominerte artistene et opprop. Der uttrykkes det skuffelse over at Spellemann presenteres i samarbeid med Pepsi.  Dette skyldes at PepsiCo også eier det israelske selskapet Sodastream, som står på listen til boikott-kampanjen «Boycott, Divestment and Sanctions» (BDS). Kampanjen har som formål å legge økonomisk og politisk press på Israel.  Oppropet ble startet av gruppen Hudkreft, som er nominert i kategorien rock. Bandet stilte opp på rød løper med Palestina-flagg og buttons. – Vurderte dere å ikke møte opp i dag? – Da hadde vi ikke fått pratet med Aftenposten og spredt budskapet vårt. Ingen hadde brydd seg om et band som heter Hudkreft ikke dukker opp, sier bandmedlem Roksana Niebrzegowska. Palestina-skjerf og alternativ cola Men Hudkreft var ikke alene om å uttrykke misnøye med valget av sponsor.  Jurymedlem og visesanger Daniel Kvammen var tydelig på hvor han sto. – Jeg vurderte om jeg i det hele tatt skulle møte opp, for jeg synes det er veldig kjipt, forteller han.  Han har tatt med seg en flaske RC Cola, en produsent som har gått offentlig ut med støtte til Palestina. – Den smaker av god samvittighet, sier han.  Også anmelderfavoritt Beharie og elektronika-duoen Jouska benyttet anledningen til å si sin mening. De gikk alle kledd i Palestina-skjerf.  – Det føles veldig ambivalent å være her. En kveld der man møter så mange flinke og inspirerende artister, og der norsk musikk skal hedres, så føles det feil at Pepsi skal få lov til å skinne sammen med oss.  Avviser kritikken PepsiCo skriver i en uttalelse til Aftenposten og flere andre medier, at det verserer påstander om PepsiCo som er uriktige og bygger på feilinformasjon. – PepsiCo har drevet virksomhet i Midtøsten i mer enn 70 år og har nå titusener av ansatte i regionen. Hverken PepsiCo eller varemerkene i PepsiCo, er knyttet til, eller støtter noen statlig eller militær myndighet i denne konflikten. Vi er sterkt opptatt av sikkerheten og velværet til alle i disse lokalsamfunnene, og er forferdet over de voldshandlingene og den lidelsen som skjer der, skriver selskapet.  Videre heter det at selskapet er stolte av å være en del av «kulturarrangementer som fører folk sammen.»
Det skapte debatt da det ble klart at Spellemann-utdelingen ikke skulle vises på lineær-TV, men kun digitalt. Artistene frykter redusert synlighet og relevans.  Også sponsoravtalen med Pepsi førte til protester blant artistene. De er misfornøyde med PepsiCo eier det israelske selskapet Sodastream. Noen av artistene uttrykte sin misnøye ved å bære Palestina-symboler og å drikke alternativ cola på den røde løperen.